|  |
| --- |
| PATVIRTINTA |
| Klaipėdos miesto savivaldybės |
| tarybos 2014 m. lapkričio 12 d. |
| sprendimu Nr. T1-315 |

**MOKESČIO UŽ VAŽIAVIMĄ KLAIPĖDOS MIESTO GATVĖMIS VAŽIUOJANT DIDŽIAGABARITĖMIS IR (AR) SUNKIASVORĖMIS TRANSPORTO PRIEMONĖMIS AR JŲ JUNGINIAIS MOKĖJIMO DYDŽIAI IR ŠIO MOKESČIO MOKĖJIMO, ADMINISTRAVIMO, PRIEŽIŪROS IR LEIDIMŲ IŠDAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Šis Mokesčio už važiavimą Klaipėdos miesto gatvėmis važiuojant didžiagabaritėmis ir (ar) sunkiasvorėmis transporto priemonėmis ar jų junginiais mokėjimo dydžiai ir šio mokesčio mokėjimo, administravimo, priežiūros ir leidimų išdavimo tvarkos aprašas (toliau – Aprašas) parengtas vadovaujantis Lietuvos Respublikos kelių įstatymu, Lietuvos Respublikos kelių priežiūros ir plėtros finansavimo įstatymu, Lietuvos Respublikos Vyriausybės 2004 m. vasario 11 d. nutarimu Nr. 155 „Dėl kelių priežiūros tvarkos patvirtinimo“, Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“.

2. Mokesčio už važiavimą vietinės reikšmės keliais važiuojant didžiagabaritėmis ir (ar) sunkiasvorėmis transporto priemonėmis ar jų junginiais, kurių matmenys su kroviniu ar be jo viršija leidžiamus, ir (ar) kai viršijama ašies (ašių) apkrova ir (ar) transporto priemonės (jų junginio) leidžiama bendroji masė, dydžiai patvirtinti Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“.

3. Maksimalūs leidžiami transporto priemonių matmenys, leidžiama ašies (ašių) apkrova, leidžiama bendroji masė yra patvirtinti Lietuvos Respublikos susisiekimo ministro 2002 m. vasario 18 d. įsakymu Nr. 3-66 „Dėl maksimalių leidžiamų transporto priemonių matmenų, leidžiamų ašies (ašių) apkrovų, leidžiamos bendrosios masės patvirtinimo“, Lietuvos Respublikos žemės ūkio ministro 2008 m. liepos 4 d. įsakymu Nr. 3D-373 ,,Dėl traktorių ir savaeigių mašinų maksimalių leidžiamų transporto priemonių matmenų, ašių apkrovų ir bendrosios masės patvirtinimo“.

4. Didžiagabaritėmis ir (ar) sunkiasvorėmis transporto priemonėmis ar jų junginiais kroviniai Klaipėdos miesto gatvėmis (toliau – miesto gatvės) gali būti vežami tik gavus leidimą važiuoti miesto gatvėmis didžiagabaritėmis ir (ar) sunkiasvorėmis transporto priemonėmis (toliau – leidimas), šio Aprašo nustatyta tvarka, sumokėjus Klaipėdos miesto savivaldybės tarybos sprendimu patvirtinto dydžio mokestį už naudojimąsi miesto gatvėmis ir jų infrastruktūra. Mokesčio dydis gali būti nustatomas šalių (Klaipėdos miesto savivaldybės administracijos ir naudotojo) tarpusavio susitarimu.

5. Leidimo išdavimą sąlygoja kelių ir jų statinių būklė. Leidimas išduodamas tik nedalomiems kroviniams vežti ir kai krovinių negalima arba netikslinga vežti kitos rūšies transporto priemonėmis.

6. Leidimą važiuoti miesto gatvėmis išduoda Klaipėdos miesto savivaldybės administracijos (toliau – Savivaldybės administracija) direktorius arba direktoriaus įgalioti asmenys.

7. Šį Aprašą tvirtina, keičia ir papildo savivaldybės taryba.

**II SKYRIUS**

**MOKESČIO MOKĖJIMO APSKAIČIAVIMO TVARKA IR DYDŽIAI**

8. Mokesčio už važiavimą miesto gatvėmis važiuojant didžiagabaritėmis motorinėmis transporto priemonėmis ar jų junginiais, kurių matmenys su kroviniu ar be jo yra didesni už didžiausius leidžiamus naudojantis keliais transporto priemonių ar jų junginių matmenis (toliau – didžiausi leidžiami matmenys), tarifai nurodyti 1 lentelėje:

1 lentelė

|  |  |  |  |  |  |
| --- | --- | --- | --- | --- | --- |
| Didžiausi leidžiami matmenys viršyti (centimetrais) | | | Mokesčio dydis (eurais) | | |
| aukščio | pločio | ilgio | vienkartinis tarifas, 10 kilometrų | mėnesio tarifas | metų tarifas |
| – | 10–20 | – | 1,44 | 168 | 844 |
| 11–30 | 21–60 | 101–300 | 1,76 | 206 | 1031 |
| 31–50 | 61–100 | 301–500 | 2,14 | 246 | 1245 |
| – | 101–145\* | 501–750\* | 2,40 | 280 | 1402 |

\* 1 kategorijos valstybinės reikšmės keliuose su skiriamąja juosta.

9. Jeigu 1 lentelėje nurodyti transporto priemonės ar jų junginio matmenys su kroviniu ar be jo yra didesni už didžiausius leidžiamus matmenis daugiau negu nurodyta lentelėje, transporto priemonė ar jų junginys tampa ypač pavojingi saugiam eismui. Tokioms didžiagabaritėms motorinėms transporto priemonėms ar jų junginiams taikomas vienkartinis mokestis, kuris apskaičiuojamas taip: prie didžiausio ribinio tarifo pridedamas papildomas vieno euro mokestis už kiekvieno didžiausio leidžiamo matmens viršijimą, t. y. už kiekvieną aukščio viršijimą 10 cm, pločio viršijimą 10 cm ar ilgio viršijimą 1 m, ir dauginama iš koeficiento 1,5. Visais atvejais, jeigu viršijami du ar visi trys matmenys, mokestis nustatomas sumuojant mokesčius už atskirų didžiausių leidžiamų matmenų viršijimą.

10. Mokesčio už važiavimą miesto gatvėmis važiuojant sunkiasvorėmis motorinėmis transporto priemonėmis, kurių ašies (ašių) apkrova su kroviniu ar be jo yra didesnė už didžiausią leidžiamą naudojantis keliais transporto priemonių ar jų junginių ašies (ašių) apkrovą (toliau – didžiausia leidžiama ašies (ašių) apkrova), tarifai nurodyti 2 lentelėje:

2 lentelė

|  |  |  |
| --- | --- | --- |
| Didžiausia leidžiama ašies (ašių) apkrova viršyta (tonomis) | Mokesčio dydis (eurais) | |
| vienkartiniai, 10 kilometrų | mėnesio savivaldybės teritorijoje |
| 0,6–1,0 | 0,69 | 121 |
| 1,1–1,5 | 1,39 | 243 |
| 1,6–2,0 | 2,08 | 364 |
| 2,1–3,0 | 3,66 | 641 |
| 3,1–4,0 | 5,90 | 1033 |
| 4,1–5,0 | 8,34 | – |
| 5,1–6,0 | 10,42 | – |
| 6,1–7,0 | 12,51 | – |
| 7,1–8,0 įskaitytinai | 15,98 | – |

11. Mokestis nustatomas sumuojant mokesčius už kiekvienos ašies (ašių) didžiausios leidžiamos ašies (ašių) apkrovos viršijimą.

12. Mokesčio už važiavimą miesto gatvėmis važiuojant sunkiasvoriais traktoriais ir savaeigėmis mašinomis ar jų junginiais, kurių ašies (ašių) apkrova su kroviniu ar be jo yra didesnė už didžiausią leidžiamą ašies (ašių) apkrovą, tarifai nurodyti 3 lentelėje:

3 lentelė

|  |  |  |
| --- | --- | --- |
| Didžiausia leidžiama ašies (ašių) apkrova viršyta, t | Mokesčio dydis (eurais) | |
| vienkartiniai, 10 kilometrų | mėnesio savivaldybės teritorijoje |
| 0,6–1,0 | 0,23 | 40 |
| 1,1–1,5 | 0,46 | 81 |
| 1,6–2,0 | 0,69 | 121 |
| 2,1–3,0 | 1,22 | 214 |
| 3,1–4,0 | 1,96 | 344 |
| 4,1–5,0 | 2,78 | – |
| 5,1–6,0 | 3,47 | – |
| 6,1–7,0 | 4,17 | – |
| 7,1–8,0 įskaitytinai | 5,32 | – |

13. Mokestis nustatomas sumuojant mokesčius už kiekvienos ašies didžiausios leidžiamos ašies (ašių) apkrovos viršijimą.

14. Kai viršijama didžiausia leidžiama ašies (ašių) apkrova ir masė, nustatomas tas mokesčio dydis, kuris yra didesnis.

15. Mokesčio už važiavimą miesto gatvėmis važiuojant sunkiasvorėmis motorinėmis transporto priemonėmis, kurių masė su kroviniu ar be jo yra didesnė už didžiausią leidžiamą naudojantis keliais transporto priemonės ar jų junginių masę (40 t, o vežant 20, 30, 40, 45 pėdų konteinerius, pagamintus pagal ISO standartus, – 44 t) (toliau – didžiausia leidžiama masė), tarifai nurodyti 4 lentelėje:

4 lentelė

|  |  |  |
| --- | --- | --- |
| Didžiausia leidžiama masė viršyta (tonomis) | Mokesčio dydis (eurais) | |
| Vienkartinio mokesčio už kiekvieną viršytą toną tarifas, 10 kilometrų | Mėnesio tarifas\* |
| 1,0–20,0 | 1,15 | 144 |
| 21,0–40,0 | 1,33 | – |
| > 40 | 1,73 | – |

\* Taikoma šešių ar daugiau ašių transporto priemonėms, kurias sudaro motorinė transporto priemonė su suporintais galiniais ratais ir priekaba (puspriekabė) su suporintais ratais ir kurių ašies (ašių) apkrova yra ne didesnė už didžiausią leidžiamą ašies (ašių) apkrovą, bendroji masė yra didesnė už didžiausią leidžiamą bendrąją masę ir yra ne didesnė kaip 48 t.

16. Mokesčio už važiavimą miesto gatvėmis važiuojant sunkiasvoriais traktoriais ir savaeigėmis mašinomis ar jų junginiais, kurių masė su kroviniu ar be jo yra didesnė už didžiausią leidžiamą masę, tarifai nurodyti 5 lentelėje:

5 lentelė

|  |  |
| --- | --- |
| Didžiausia leidžiama masė viršyta, t | Vienkartiniai ribiniai tarifai už kiekvieną viršytą toną, eurais už 10 kilometrų |
| 1,0–20,0 | 0,17 |
| 21,0–40,0 | 0,21 |
| > 40 | 0,34 |

17. Kai viršijama didžiausia leidžiama ašies (ašių) apkrova ir masė, nustatomas tas mokesčio dydis, kuris yra didesnis.

18. Mokestį už važiavimą miesto gatvėmis važiuojant didžiagabaritėmis transporto priemonėmis ar jų junginiais, kurių matmenys su kroviniu ar be jo viršija didžiausius leidžiamus, transporto priemonių savininkai ar valdytojai moka į Lietuvos Respublikos valstybės biudžeto sąskaitą pagal Valstybinės mokesčių inspekcijos prie Lietuvos Respublikos finansų ministerijos viršininko ir Muitinės departamento prie Lietuvos Respublikos finansų ministerijos generalinio direktoriaus įsakymu patvirtintą mokesčio pavadinimą ir įmokos kodą.

**III SKYRIUS**

**MOKESTIS UŽ VAŽIAVIMĄ MIESTO GATVĖMIS NEMOKAMAS**

19. Mokestis nemokamas už važiavimą miesto gatvėmis važiuojant:

19.1. Lietuvos Respublikos vidaus reikalų ministerijos ir įstaigų prie šios ministerijos didžiagabaritėmis ir (ar) sunkiasvorėmis transporto priemonėmis ar jų junginiais, priskirtais kovinei, kovos-mokomajai, mokomajai, rikiuotės ir transportavimo grupėms;

19.2. užsienio valstybių karinės apsaugos sistemos didžiagabaritėmis ir (ar) sunkiasvorėmis transporto priemonėmis ar jų junginiais;

19.3. valstybinės reikšmės kelių tąsa ir valstybinės reikšmės kelių tąsos tęsiniu.

20. Transporto priemonių savininkai ar valdytojai (vairuotojai), važiuodami miesto gatvėmis, privalo turėti dokumentus (pvz., pažymas), patvirtinančius transporto priemonės, už kurią mokestis nemokamas, priskyrimą atitinkamai transporto grupei ir jų priklausymą atitinkamoms institucijoms ar organizacijoms. Važiavimo maršrutą būtina derinti su Savivaldybės administracijos direktoriumi arba direktoriaus įgaliotu asmeniu.

21. Naudojimosi valstybinės ir vietinės reikšmės keliais važiuojant didžiagabaritėmis ir (ar) sunkiasvorėmis transporto priemonėmis ar jų junginiais tvarką reglamentuoja Lietuvos Respublikos kelių įstatymas.

**IV SKYRIUS**

**LEIDIMO IŠDAVIMO TVARKA**

22. Norint gauti leidimą važiuoti miesto gatvėmis didžiagabaritėmis ir (ar) sunkiasvorėmis transporto priemonėmis, būtina ne vėliau kaip prieš penkias darbo dienas, o važiuoti didžiagabaritėmis transporto priemonėmis (jų junginiais), kai transporto priemonė (jų junginys) tampa ypač pavojinga saugiam eismui, t. y. kai viršijami didžiausi leidžiami matmenys: aukštis – 0,5 m ir (ar) plotis – 1 m, ir (ar) ilgis – 5 m, ir (ar) sunkiasvorėmis transporto priemonėmis (jų junginiais), kai transporto priemonės leidžiama ašies (ašių) apkrova viršija 8 t, kai bendroji pakrautos priemonės (jų junginio) masė viršija leidžiamus dydžius du ir daugiau kartų, – ne vėliau kaip prieš dvidešimt darbo dienų Savivaldybės administracijos padaliniui, atsakingam už leidimo parengimą, pateikti užpildytą nustatytos formos prašymą, nurodant:

22.1. transporto priemonės (jų junginio) savininką ar valdytoją, jo adresą, telefoną;

22.2. važiavimo maršrutą ir tarpinius punktus;

22.3. važiavimo laiką;

22.4. duomenis apie pakrautą transporto priemonę (jų junginį):

22.4.1. markę, modelį, valstybinį numerį (-ius) ir transporto priemonės gamyklos gamintojo nustatytą leidžiamą svorį;

22.4.2. ilgį;

22.4.3. plotį;

21.4.4. aukštį;

22.4.5. faktišką pakrautos transporto priemonės (jų junginio) masę;

22.4.6. ašių išsidėstymo schemą ir jų apkrovų dydžius bei atstumus tarp ašių;

22.4.7. posūkio spindulius.

23. Prašymą pasirašo transporto priemonės savininkas ar valdytojas (vežėjas), kuris atsako už pateiktų duomenų tikslumą ir teisingumą.

24. Prašymas leidimui gauti gali būti pateikiamas tiesiogiai, faksimiliniu ryšiu arba elektroniniu paštu.

25. Jei prašymas gauti leidimą važiuoti miesto gatvėmis yra patenkinamas, leidimą rengiantis atsakingas asmuo pagal Apraše nurodytą tvarką apskaičiuoja konkretų mokesčio dydį, kurį transporto priemonės savininkas ar valdytojas privalo sumokėti.

26. Transporto priemonių savininkai, valdytojai ar vairuotojai privalo sumokėti vienkartinį, mėnesio ar metų mokestį už kiekvieną transporto priemonę (jų junginį), mokėjimo dokumente nurodydami tos transporto priemonės (vilkiko, priekabos, puspriekabės) valstybinius numerius.

27. Leidimas išduodamas važiuoti tik su ta transporto priemone (jų junginiu), už kurią sumokėtas mokestis.

28. Sumokėjus mokestį už vienkartinį leidimą, leidimas negali būti pratęstas, negali būti išduotas jo dublikatas ar išduotas leidimas už tą patį mokestį kitai transporto priemonei.

29. Sumokėjus mėnesio ar metų mokestį už krovinio vežimą viena transporto priemone ir norint vežti krovinį kita transporto priemone, naujas leidimas gali būti išduotas, nereikalaujant papildomo mokesčio ir tik grąžinus ankstesnįjį leidimą. Pametus leidimą, dublikatas gali būti išduotas tik tai pačiai transporto priemonei.

30. Leidimas panaikinamas, o sumokėtas mokestis grąžinamas, jeigu transporto priemonės savininkas ar valdytojas atsisako leidimo iki jo galiojimo pradžios.

31. Platesnėmis kaip 3,5 m arba ilgesnėmis kaip 24,0 m transporto priemonėmis leidžiama važiuoti šviesiu paros metu esant geram matomumui, o tamsiu paros metu ar esant blogam matomumui – tik lydint automobiliui su įjungtais oranžiniais žybčiojančiais švyturėliais. Važiuojant platesnėmis kaip 4,0 m arba ilgesnėmis kaip 25,0 m didžiagabaritėmis transporto priemonėmis, visais atvejais šias transporto priemones turi lydėti automobilis su įjungtais oranžiniais žybčiojančiais švyturėliais. Jeigu transporto priemonių junginys yra platesnis kaip 4,5 m ir (ar) ilgesnis kaip 30 m, jį turi lydėti policijos automobilis. Palyda turi pasirūpinti transporto priemonių savininkai ar valdytojai, o konkrečias palydos sąlygas nustato policija. Atsižvelgiant į konkrečias eismo sąlygas, už leidimo parengimą atsakingo asmens nurodymu važiavimo maršrutą ir krovinio vežimo sąlygas būtina derinti su policijos, elektros tiekimo, geležinkelio ar kitomis įstaigomis.

32. Leidimas vienam važiavimui gali būti išduotas ne ilgesniam kaip 10 dienų laikotarpiui ir galioja vienam važiavimui leidime nurodytu maršrutu. Konkrečią važiavimo datą specialioje leidimo grafoje pažymi transporto priemonės (jų junginio) savininkas ar valdytojas, patvirtindamas ją savo parašu ir spaudu. Leidime, išduotame vienam važiavimui, vairuotojo vardas ir pavardė nerašoma. Leidime, išduotame vieno mėnesio ar vienų metų laikotarpiui, nerašoma važiavimo data, vairuotojo vardas ir pavardė. Transporto priemonių savininko ar valdytojo prašymu leidime, išduotame vienam mėnesiui ar vieniems metams transporto priemonei (jų junginiui), specialiai pagamintai ar pritaikytai nedalomiems kroviniams (pvz., negabaritiniams mechanizmams, statybinėms konstrukcijoms ar įrenginiams ir pan.) vežti, gali būti nurodyti kelių vilkikų valstybiniai numeriai, tačiau negali būti viršijami matmenys, nurodyti leidime.

33. Jei prašymas gauti leidimą važiuoti miesto gatvėmis yra patenkinamas, leidimas išduodamas ne vėliau kaip per 5 darbo dienas po prašymo išduoti leidimą pateikimo dienos, jei motyvuotai atsisakoma – pareiškėjas informuojamas ne vėliau kaip per 5 darbo dienas, o kai transporto priemonė (jų junginys) yra ypač pavojingas saugiam eismui – per 17 darbo dienų nuo prašymo gavimo dienos.

34. Leidimas gali būti išduodamas vienam važiavimui, mėnesiui arba metams.

**V SKYRIUS**

**LEIDIMAS NEIŠDUODAMAS**

35. Leidimas neišduodamas, jeigu:

35.1. pateikiami nustatytų reikalavimų neatitinkantys, nevisiškai ar neteisingai užpildyti dokumentai ir transporto priemonės savininkas ar valdytojas neįvykdo reikalavimo per 2 darbo dienas pateikti trūkstamus dokumentus ar ištaisyti trūkumus;

35.2. sunkiasvorės transporto priemonės masė su kroviniu yra didesnė už transporto priemonės gamintojo nustatytą didžiausią leidžiamą masę;

35.3. nesumokėta už leidimo išdavimą už naudojimąsi miesto gatvėmis važiuojant didžiagabaritėmis ir (ar) sunkiasvorėmis transporto priemonėmis;

35.4. nurodytos institucijos nesuderino važiavimo miesto gatvėmis maršruto;

35.5. sunkiasvorės transporto priemonės ašies (ašių) apkrova yra didesnė už didžiausią leidžiamą ašies (ašių) apkrovą daugiau kaip 8 t.

**VI SKYRIUS**

**LEIDIMO IŠDAVIMO RIBOJIMAS**

36. Gatvės savininkas Lietuvos Respublikos Vyriausybės nustatyta tvarka gali laikinai apriboti, nutraukti eismą ar uždaryti gatvę dėl:

36.1. avarijų;

36.2. stichinių nelaimių;

36.3. per polaidį;

36.4. esant itin karštiems orams (+25 ºC ir daugiau), kai dėl to gali būti sugadinta gatvė;

36.5. gatvės tiesimo ar taisymo (remonto), priežiūros darbų metu, kilus grėsmei saugiam eismui;

36.6. paros temperatūrai nukritus žemiau –20 ºC, kai dėl to gali būti sugadintas metalinis tiltas.

37. Dėl šių nurodytų ribojimų atsiradę nuostoliai transporto priemonių savininkams ar valdytojams neatlyginami.

**VII SKYRIUS**

**MOKESČIO ADMINISTRAVIMAS, KONTROLĖ IR PRIEŽIŪRA**

38. Leidimo važiuoti valstybinės reikšmės keliais turėjimą kontroliuoja Lietuvos Respublikos muitinė (kelyje ir pasienio kontrolės punktuose), teritorinės ir specializuotos policijos įstaigos (kelyje) bei Valstybinės kelių transporto inspekcijos pareigūnai. Muitinės ir Valstybinės kelių transporto inspekcijos pareigūnai turi teisę tikrinti kelių transporto priemonės matmenis, ašių apkrovas, bendrąją masę.

39. Didžiagabaričių ir (ar) sunkiasvorių transporto priemonių vairuotojams, važiuojantiems miesto gatvėmis be leidimo, taikomos Lietuvos Respublikos administracinių teisės pažeidimų kodekse nustatytos baudos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_